VSL Sklep Cst 174/2024
Sodna praksa višjih sodišč, 2024-07-09

Andreja Strmčnik Izak (preds.), mag. Polona Mlakar Adam (poroč.), Mateja Levstek

postopek preventivnega prestrukturiranja - pritožbeni postopek - sodna taksa za pritožbo - plačilo sodne takse za pritožbo v ponovljenem postopku - sodna taksa za novo pritožbo - nastanek taksne obveznosti

Pritožnik s sklicevanjem na sodno takso, plačano za predhodno pritožbo, četudi je bila utemeljena, ne more uspeti. Na nastanek taksne obveznosti za novo pritožbo izid predhodnega pritožbenega postopka ne vpliva. Na podlagi prvega odstavka 5. člena ZST-1 nastane taksna obveznost za pravno sredstvo ob njegovi vložitvi. Če stranka vloži novo pritožbo, mora zanjo plačati sodno takso.

I. Pritožba se zavrne in se izpodbijani sklep potrdi.

1. Sodišče prve stopnje je z izpodbijanim sklepom zavrnilo ugovor zoper plačilni nalog za plačilo sodne takse z dne 13. 5. 2024 (p. d. 43), ki ga je 7. 6. 2024 vložil upnik A., d .d. (p. d. 45).

2. Zoper navedeni sklep se je upnik pravočasno pritožil in višjemu sodišču predlagal, da izpodbijani sklep in plačilni nalog z dne 13. 5.2024 razveljavi.

4. Okrožno sodišče v Ljubljani je 24. 4. 2024 izdalo sklep St ... o potrditvi sporazuma o finančnem prestrukturiranju. Upnik A., d. d. je 9. 5. 2024 zoper navedeni sklep vložil pritožbo, za katero mu je bil 13. 5. 2024 izdan plačilni nalog za plačilo sodne takse v višini 82,00 EUR po tarifni številki 5122 Taksne tarife Zakona o sodnih taksah – ZST-1. Zoper navedeni plačilni nalog je upnik vložil ugovor, v katerem je navedel, da je že 19. 1. 2024 plačal sodno takso za pritožbo, ki ji je Višje sodišče s sklepom z dne 13. 3. 2024 ugodilo in zadevo vrnilo sodišču prve stopnje v ponovno odločanje. Z izpodbijanim sklepom je sodišče prve stopnje ugovor zavrnilo s pojasnilom, da je bila sodna taksa plačana za pritožbo z dne 15. 12. 2023, ni pa plačana za pritožbo z dne 9. 5. 2024.

5. Pritožnik vztraja, da je taksna obveznost plačana. Ni mu mogoče pritrditi, saj se sklicuje na plačilo sodne takse, ki je nastala za pritožbeni postopek v zvezi z izpodbijanjem slepa z dne 30. 11. 2023; zaradi pritožbe, ki jo je vložil 15. 12. 2023, mu je bil 19. 12. 2023 izdan plačilni nalog za taksno obveznost – po tar. št. 5122 v višini 82,00 EUR, ki jo je poravnal 19. 1. 2024. O tej pritožbi je višje sodišče odločilo s sklepom z dne 13. 3. 2024. Pritožnik s sklicevanjem na sodno takso, plačano za predhodno pritožbo, četudi je bila utemeljena, ne more uspeti. Na nastanek taksne obveznosti za novo pritožbo izid predhodnega pritožbenega postopka ne vpliva. Na podlagi prvega odstavka 5. člena ZST-1 nastane taksna obveznost za pravno sredstvo ob njegovi vložitvi. Če stranka vloži novo pritožbo, mora zanjo plačati sodno takso. Zato je sodišče prve stopnje 13. 5. 2024 upniku za novo pritožbo, vloženo 9. 5. 2024 zoper sklep z dne 24. 4. 2024, upravičeno izdalo nov plačilni nalog za taksno obveznost po tar. št. 5122 v višini 82,00 EUR.

6. Odločitev sodišča prve stopnje je tako pravilna, zato je višje sodišče ob ugotovitvi, da sodišče prve stopnje tudi ni naredilo nobene kršitve, na katere višje sodišče pazi po uradni dolžnosti (350. člen ZPP v zvezi s 366. členom ZPP in prvim odstavkom 121. člena ZFPPIPP), pritožbo zavrnilo in izpodbijani sklep potrdilo (2. točka 365. člena ZPP v zvezi s prvim odstavkom 121. člena ZFPPIPP).

Ta pisni odpravek se ujema z elektronskim izvirnikom sklepa.

Zakon o sodnih taksah (2008) - ZST-1  - člen 5, 5/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.